อธิบดีกรมควบคุมโรค ระบุผู้ป่วยไม่ใช่ประเด็นชี้ความสามารถระบบ พร้อมเผยโควิดลดความรุนแรงลงจนอัตราเสียชีวิตเหลือใกล้เคียงไข้หวัดใหญ่ แต่ย้ำวัคซีนยังสำคัญช่วยป้องกันป่วยหนักเสียชีวิตได้ดีโดยเฉพาะกลุ่ม 608
นพ.โอภาส การย์กวินพงศ์ อธิบดีกรมควบคุมโรค กล่าวถึงกรณีสถานการณ์โควิดไทยที่เริ่มพบผู้ติดเชื้อเพิ่ม และมีการคาดการณ์ว่าจำนวนจริงจะสูงกว่าที่รายงานหลายเท่า ว่า การติดตามตัวเลขผู้ติดเชื้อ ในการแพทย์เป็นประโยชน์เพียงเพื่อคาดการณ์แนวโน้มสำหรับเตรียมระบบ และมาตรการรองรับ ซึ่งไม่จำเป็นต้องรู้ตัวเลขผู้ติดเชื้อเปะก็ได้ จากที่รายงานทั่วโลกติดเชื้อ 550 ล้านคน แต่ตัวเลขจริงน่าจะมากกว่า 5-8 เท่าก็เป็นแค่คาดประมาณ ซึ่งจะคาดเท่าไหร่ไม่ใช่ประเด็น สิ่งที่เป็นประเด็นสำคัญที่ระบบการแพทย์สนใจ คือ จำนวนผู้ป่วยหนักที่อาจจะผู้เสียชีวิต เพราะเป็นตัวสะท้อนที่แท้จริงว่าระบบสามารถรับมือสถานการณ์ได้หรือไม่ ซึ่งสถานการณ์ปัจจุบันแม้จะพบผู้ป่วยเพิ่มขึ้นแต่ระบบเอาอยู่ เพราะเมื่อเทียบแล้วโควิดลดความรุนแรงจนเหลือน้อยกว่าหลายโรค อัตราการเสียชีวิตของโควิดเหลือเพียง ร้อยละ 0.07 น้อยกว่าและใกล้เคียงกับโรคไข้หวัดใหญ่ที่มีอัตราเสียชีวิตอยู่ที่ ร้อยละ 0.1 นอกจากนี้ไทยยังมีการดำเนิน 2 มาตรการสำคัญอย่างต่อเนื่อง คือเรื่องการใส่หน้ากากอนามัย กับการฉีดวัคซีนเข็มกระตุ้น ที่เชื่อจะทำให้คุมสถานการณ์ได้ดีกว่าประเทศแถบยุโรปที่ผ่อนคลาย 2 มาตรการนี้ไปมากแล้ว ทั้งนี้ เชิญชวนประชาชนโดยเฉพาะกลุ่ม 608 มารับวัคซีนให้ครบตามเกณฑ์ 3 เข็มเป็นพื้นฐาน และรับเข็มกระตุ้นทุก 4 เดือน เพราะแม้เชื้อโควิดกลายพันธุ์ไปเร็วกว่าวัคซีนที่ผลิตได้ แม้ประสิทธิภาพป้องกันการติดเชื้อจะลดลง แต่ประสิทธิภาพการป้องกันป่วยหนักและเสียชีวิตยังดีไม่ลด การกระตุ้นภูมิฯ ให้ตัวเองไว้จะช่วยให้อยู่กับโรคได้อย่างปลอดภัยต่อไป